钦定古今图书集成/历象汇编/岁功典/第037卷 > 《广西志书》 > 三月三日为百官谢赐宴表 宋璟
## 钦定古今图书集成/历象汇编/岁功典/第037卷 > 《广西志书》 > 三月三日为百官谢赐宴表 宋璟

伏以汉崇元巳，齐曰上游，咸闻执兰，以盛禊饮。洛水
之会，嚣呼不足纪也；永和之游，僻陋不足追也。臣等
生逢多幸，遇会圣明，赐与荣渥，逾溢涯分。爰以令节，
钖宴公亭。翠帟文茵，俱来天上；嘉殽清酤，亦自大官。
欣欢之声，浃于亿兆；衔感之至，形于颂歌。而天心霈
然，宸章焕发。曲蒙赐示，捧读兢惧。涵泳五音，光辉二
雅，流于篪磬，永播无穷，岂臣庸愚，讵能思度。今边患
衰息，年谷屡登，俗被湛恩，人归寿域，䜩游高会，适助
时康。况上宰冢卿，修簪长剑，前后罗列，小大相从，所
以序圣朝之多士，为百代之风流。臣等叨荣，无任恳
迫，报效何日，进退知惭。